…………………. napirendi pont

**ELŐTERJESZTÉS**

**a Képviselő-testület 2019. március 28-i rendes ülésére**

**Tárgy:** Budapest II. Kerületi Közbiztonsági Alapítvány Alapító Okiratának módosítása

**Készítette:** ………………………………

 dr. Silye Tamás

Jogi Osztály vezetője

**Egyeztetve:** ……………………………….

 Dankó Virág

Alpolgármester

**Látta:** ……………………………….

 dr. Szalai Tibor

 Jegyző

 ……………………………….

 dr. Murai Renáta

Jegyzői Igazgató

*A napirend tárgyalása zárt ülést nem igényel.*

**Tisztelt Képviselő-testület!**

A Képviselő-testület 252-255/2018.(XI.27.) határozataival az Alapítvány céljainak hatékonyabb elérése és produktívabb működtetése érdekében három új kuratóriumi tagot választott, mely tagcserék a Fővárosi Törvényszék nyilvántartásán átvezetésre kerültek.

Az Alapítvány alapító okiratban meghatározott céljainak megvalósítása és az új kuratórium jövőben maga elé tűzött céljainak elérése érdekében szükséges az Alapítvány alapító okiratának módosítása, melyre a határozati javaslatban foglaltak szerint teszünk javaslatot. *(melléklet –* [*hatályos alapító okirat*](Alap%C3%ADt%C3%B3%20okirat.pdf)*)*

Az alapító okirat módosításával kapcsolatos döntés a Képviselő-estület hatáskörébe tartozik, ezért kérem a tisztelt Képviselő-testületet a határozati javaslat elfogadására.

**Határozati javaslat**

A Képviselő-testület, mint a Budapest II. Kerületi Közbiztonsági Alapítvány alapítója, alapítói határozattal úgy dönt, hogy az Alapítvány 2018. december 18-án kelt egységes szerkezetű alapító okiratát az alábbiak szerint módosítja és kiegészíti:

*Az alapító okirat 3./ pontjában rögzített „Az alapítvány céljai” részt az alábbiakkal kiegészíti:*

* **A Rendőrség, valamint a Fővárosi Katasztrófavédelmi Igazgatóság II. kerületi Hivatásos Tűzoltó-parancsnokság feladatainak ellátásához szükséges anyagi, technikai és humán erőforrások biztosítása.**
* **A Budapest II. kerületi polgárőr, hivatásos, valamint városrendészeti közterületi jelenlét fokozása, feltételrendszerének biztosítása.**
* **Budapest II. kerületének, köz- és közlekedésbiztonságáért, bűn- és baleset megelőzéséért, kiemelkedő szakmai tevékenységet folytató, önzetlen helytállást tanúsító személyek tevékenységének elismerése, bemutatása.**
* **A kerület közbiztonsági helyzetének folyamatos nyomon követése, fejlődési, fejlesztési utak kutatása.**
* **A kerület lakosainak, valamint szakmai szervezetinek bevonásával, rendészeti, bűn– és baleset megelőzési, közlekedésrendészeti szakmai műhelymunka kialakítása, feltételrendszerének biztosítása.**
* **Az áldozattá válás kiemelt területén belül az időskorúak és a fiatalok - különösen az iskolán és családon belüli erőszak - vonatkozásában tevékenységet folytató szervezetek felvilágosító, megelőző és oktató tevékenységének támogatása.**
* **A kerületi Kábítószer Egyeztető Fórum munkájának és a kábítószer kínálat és kereslet elleni tevékenységet folytató szervezetek és személyek támogatása.**

*Az alapító okirat 4.2./ pontjának első bekezdését az alábbiak szerint módosítja:*

Az alapítvány **4.1** pont szerinti közhasznú tevékenységei körében olyan közfeladatokat lát el, amelyekről törvény, illetve törvény felhatalmazása alapján más jogszabály rendelkezései szerint állami szervnek, illetve helyi önkormányzatnak kell gondoskodnia.

*Az alapító okirat 4.2./ pontjának hatodik bekezdését az alábbiak szerint módosítja:*

**A rendőrségről szóló 1994. évi XXXIV. törvény 2. § (2) bek. a) pontja alapján a rendőrség a feladatának ellátása során együttműködik az állami és a helyi önkormányzati szervekkel, a civil és a gazdálkodó szervezetekkel, az állampolgárokkal és azok közösségeivel, valamint a 2. § (2) bek. c) pontja alapján támogatja a helyi önkormányzatoknak és az állampolgárok közösségeinek a közbiztonság javítására irányuló önkéntes tevékenységét.**

*Az alapító okirat 5./ pontjában rögzített „Az alapítvány céljára rendelt vagyon” részt az alábbiak szerint módosítja az 5.1. és 5.2. pontok változatlanul hagyása mellett:*

**2.000.000,- (Kettőmillió)** forint, amelyet alapító az e célra nyitott pénzintézeti számlára már befizetett. Erre a célra az alapítvány az erre kijelölt pénzintézettel bankszámlaszerződést kötött. Az alapítvány céljának megvalósítására éppen fel nem használt és egyéb befektetésekben lekötött vagyonrészt a mindenkori legkedvezőbb feltételeket nyújtó banki betétben kell elhelyezni.

*Az alapító okirat 7.3.4./ pontja törlésre kerül, melynek következtében a 7.3.5./ pont számozása 7.3.4./ pontra változik.*

A Képviselő-testület felkéri a Polgármestert, hogy a határozatban foglaltak szerint az alapító okirat módosítást és a módosításokkal egységes szerkezetbe foglalt alapító okiratot aláírja és gondoskodjon a változások Fővárosi Törvényszék által vezetett nyilvántartásában történő átvezetéséről, továbbá minden egyéb szükséges intézkedés megtételéről.

**Felelős:** Polgármester

**Határidő:** 45 nap

*A határozat elfogadásához minősített többségű szavazati arány szükséges.*

**Budapest, 2019. március 25.**

 **Dr. Láng Zsolt**

 **Polgármester**